TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2013/0014 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le Rialachán nua maidir le Gníomhaireacht Iarnróid an Aontais Eorpaigh a ghlacadh agus lena naisghairtear Rialachán (CE) Uimh. 881/2004

(Téacs atá ábhartha maidir le LEE)

1.Cúlra

Ghlac an Coimisiún an 30 Eanáir 2013 pacáiste cuimsitheach reachtaíochta ina raibh sé thogra reachtacha arb é is aidhm dóibh seirbhísí iarnróid ar chaighdeán níos fearr a chur ar fáil san Eoraip agus rogha níos leithne de na seirbhísí sin a sholáthar.

Is gá feabhas a chur ar cháilíocht na seirbhísí agus ar a néifeachtúlacht ionas gur mó an tóir a bheidh ag paisinéirí ar an gcóras iarnróid de rogha ar mhodhanna taistil eile agus ionas go spreagfar iad le hiompú feasta ar an modh taistil sin. Is féidir luach níos mó a fháil ar an airgead a chaitear leo agus is féidir inbhuanaitheacht a bhaint amach i bhfianaise cistí tearca poiblí.

De bhreis air sin, is éard is aidhm don Phacáiste nuálaíocht a spreagadh in earnáil iarnróid an Aontais Eorpaigh d'fhonn ionchais lucht úsáidte na dtraenacha a shásamh. Cuirtear sin i gcrích trí bhíthin an Phacáiste ar thrí shlí éagsúla atá gaolmhar le chéile:

(1)margaí na bpaisinéirí intíre a leathnú amach d'iomaitheoirí eile agus é a chur d’iallach orthu sin lena mbaineann tairiscintí a chur isteach ar chonarthaí seirbhíse poiblí;

(2)neamhspleáchas na mbainisteoirí bonneagair a neartú chun go mbeidh feidhmeanna lárnacha uile an ghréasáin iarnróid faoina rialú, agus rochtain chothrom ar na hiarnóid a chinntiú do chách;

(3)ról na Gníomhaireachta a neartú ionas gur 'ionad ilfhreastail' a bheidh inti feasta chomh fada le húdaruithe feithiclí lena gcur ar an margadh agus deimhnithe um shábháilteacht d'oibreoirí a éisiúint fud fad an Aontais Eorpaigh.

An dáta a cuireadh an togra chuig Parlaimint na hEorpa agus chuig an gComhairle

(doiciméad COM(2013) 27 final — 2013/0014 COD):





31 Eanáir 2013 Dáta na tuairime ó Choiste Eacnamaíoch agus Sóisialta na hEorpa:

10 Iúil 2013 Dáta na tuairime ó Choiste na Réigiún: 8 Deireadh Fómhair 2013 Dáta an tseasaimh ó Pharlaimint na hEorpa, an chéad léamh: 26 Feabhra 2014 An dáta a glacadh seasamh na Comhairle: 10 Nollaig 2015

2.Cuspóir an Togra ón gCoimisiún

Tá an Rialachán maidir le Gníomhaireacht Iarnróid an Aontais Eorpaigh agus lena naisghairtear Rialachán (CE) Uimh. 881/2004 ar cheann de shé thogra reachtacha a ghlac an Coimisiún an 30 Eanáir 2013 mar chuid den Cheathrú Pacáiste Iarnróid,

Is é is príomhchuspóir don athbhreithniú ar an Rialachán lena mbunaítear an Ghníomhaireacht Eorpach Iarnróid (“an Ghníomhaireacht”) ról na Gníomhaireachta a neartú ionas gur 'ionad ilfhreastail' a bheidh inti feasta chomh fada le húdaruithe feithiclí lena gcur ar an margadh agus deimhnithe um shábháilteacht d'oibreoirí a éisiúint fud fad an Aontais Eorpaigh. Leis an Rialachán athbhreithnithe chuirfí le ról na Gníomhaireachta i dtaca le faireachán a dhéanamh ar na rialacha náisiúnta, thabharfaí d’údarás di a iarraidh orthu sin lena mbaineann deireadh a chur le rialacha nach bhfuil gá leo agus faireachán a dhéanamh ar údaráis náisiúnta sábháilteachta agus thabharfaí ról ní ba shuntasaí di mar ‘údarás an chórais’ i dtaca leis an gCóras Eorpach um Bainistiú Tráchta Iarnróid (ERTMS) agus le feidhmchláir theileamaitice.

Mhol an Coimisiún freisin leasú a dhéanamh ar ghníomh bunaitheach na Gníomhaireachta chun go mbeidh sé ag teacht le Ráiteas Comhpháirteach agus Cur Chuige Comhchoiteann na Parlaiminte, na Comhairle agus an Choimisiúin maidir le gníomhaireachtaí díláraithe (lena gcuimsítear struchtúr rialachais, clársceidealú oibre ilbhliantúil agus simpliú na nósanna imeachta foirne).

I ngeall ar an líon suntasach athruithe a bhí tagtha ar chúraimí na Gníomhaireachta agus ar a heagrú inmheánach, mhol an Coimisiún gníomh nua a chur in áit Rialachán 881/2004/AE.

3.Barúlacha faoi sheasamh na Comhairle